સુરત, લાયસન્સ વિના ફાયનાન્સનો ધંધો કરી પઠાણી ઉઘરાણી કરનાર ચાર ફાયનાન્સર વિરુધ્ધ ડીંડોલી પોલીસે બે અલગ ગુનો નોંધી બે ફાયનાન્સરની ધરપકડ કરી હતી. પોલીસ સૂત્રો દ્વારા પ્રાપ્ત થતી વિગતો મુજબ ડીંડોલી મંગલપાર્ક સોસાયટી ઘર નં. ૪૦૧ માં રહેતા સનમાઈકાના વેપારી તુલસીભાઈ ઉર્ફે રવજીભાઈ ભીમજીભાઈ પટેલે ગત ઓગષ્ટ-૨૦૧૭ માં ધંધાર્થે રૃ ૧.૧૦ લાખ ગેરકાયદે ફાયનાન્સનો વેપાર કરતા તેમની જ સોસાયટીમાં ૩૦૪ માં રહેતા રાજેશ પંચાલ અને શીતલ પાસે ઉંચા વ્યાજે લીધા હતા. જો કે, વ્યાજ અને મુદ્દલ માટે બંને ફાયનાન્સર તુલસીભાઈ પાસે પઠાણી ઉઘરાણી કરી ધાકધમકી આપતા હતા. આ અંગે તુલસીભાઈએ ગતરોજ બંને ફાયનાન્સર વિરુધ્ધ ડીંડોલી પોલીસ મથકમાં ફરિયાદ નોંધાવી હતી. આ અંગે પી.એસ.આઈ. જે.કે.બારીયાએ વધુ તપાસ હાથ ધરી છે. અન્ય બનાવમાં મૂળ ઉત્તરપ્રદેશના વતની અને સુરતમાં ડીંડોલી તળાવ પાસે સંતોક રેસીડન્સીમાં સી/૩૦૧ માં રહેતા રીક્ષાચાલક વિજય રામચંદ્ર દુબેએ ગત સપ્ટેમ્બર-૨૦૧૭ માં ગેરકાયદેસર ફાયનાન્સનો ધંધો કરતા અમરીશ જયપ્રકાશ મિશ્રા (રહે. ૯૯/૧૦૦, આરાધના સોસાયટી, ડીંડોલી કરાડવા રોડ, મૂળ રહે, યુ.પી.) અને નીરજકુમાર જગદીશ સરોજ (રહે.બી/૧, રૃમ નં.૩૨, એકતાનગર, એલ.પી.સવાણી સર્કલ પાસે, અડાજણ, સુરત. મૂળ રહે. યુ.પી.) પાસેથી રૃ. ૨૦,૦૦૦ વ્યાજે લીધા હતા. બંને વ્યાજ-મુદ્દલની પઠાણી ઉઘરાણી કરી ધાક ધમકી આપતા હોય વિજય દુબેએ બંને વિરુધ્ધ ગતરોજ ડીંડોલી પોલીસ મથકમાં ફરિયાદ નોંધાવતા પોલીસે બંનેની ધરપકડ કરી હતી. વધુ તપાસ પી.એસ.આઈ. એ.કે.પટેલ કરી રહ્યાં છે.